ROZHODNUTIE KOMISIE
z 12. decembra 2008,
ktorým sa podľa smernice Rady 92/43/EHS prijíma počiatočný zoznam lokalít európskeho významu v čiernomorskom biogeografickom regióne
[oznámené pod číslom K(2008) 7974]
(2009/92/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Čiernomorský biogeografický región uvedený v článku 1 písm. c) bode iii) smernice 92/43/EHS zahŕňa podľa biogeografickej mapy schválenej 20. apríla 2005 výborom zriadeným podľa článku 20 uvedenej smernice časti územia Bulharska a Rumunska (ďalej len „Výbor pre biotopy“).
(2)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biodiverzity v Európskom spoločenstve.
(3)
Bulharsko a Rumunsko zaslali v období od mája 2004 do januára 2008 v súlade s článkom 4 ods. 1 smernice 92/43/EHS Komisii zoznamy lokalít navrhovaných ako lokality európskeho významu v čiernomorskom biogeografickom regióne v zmysle článku 1 smernice 92/43/EHS.
(4)
Zoznamy navrhovaných lokalít sprevádzali informácie o každej lokalite dodané vo formáte ustanovenom rozhodnutím Komisie 97/266/ES z 18. decembra 1996 o informačnom formáte pre navrhované lokality v rámci Natura 2000 (2).
(5)
K týmto informáciám patrí najaktuálnejšia a konečná mapa lokalít doručená príslušnými členskými štátmi, názov lokality, jej umiestnenie a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(6)
Na základe návrhu zoznamu vypracovaného Komisiou po dohode s každým z príslušných členských štátov, v ktorom sa uvádzajú aj lokality s výskytom typov prioritných prirodzených biotopov alebo prioritných druhov, by sa mal prijať zoznam lokalít vybraných ako lokality európskeho významu.
(7)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie, ktoré sú v súčasnosti k dispozícii.
(8)
Príslušné členské štáty však nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhy. V prípade týchto typov biotopov a druhov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členskými štátmi je nevyhnutné prijať počiatočný zoznam lokalít, ktorý je potrebné preskúmať v súlade s ustanoveniami článku 4 smernice 92/43/EHS.
(9)
Vzhľadom na to, že poznatky o existencii a rozmiestnení niektorých typov prirodzených biotopov prílohy I a druhov prílohy II k smernici 92/43/EHS sú stále neúplné, nemalo by sa určovať, či je sústava úplná, alebo neúplná. Počiatočný zoznam by sa mal v prípade potreby preskúmať v súlade s ustanoveniami článku 4 smernice 92/43/EHS.
(10)
Opatrenia stanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa ustanovuje počiatočný zoznam lokalít európskeho významu v čiernomorskom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Toto rozhodnutie je určené členským štátom.
V Bruseli 12. decembra 2008